Die verskil tussen phishing, vishing en smishing | Netwerk24
Deur Fin24 09 Oktober 2018 04:45
Kuberkrakers kan op verskeie maniere toegang tot jou inligting verkry. Foto: Unsplash
Jy het waarskynlik al gehoor van phishing, oftewel e-posse waarin booswigte hulle voordoen as 'n regmatige persoon of instansie, maar met die eintlike doel om jou geheime wagwoorde te bekom.
Die Suid-Afrikaanse Bankrisiko-inligtingsentrum (Sabric) waarsku egter dat sulke uitvissingsboodskappe geensins die enigste manier is waarop misdadigers digitale tegnologie inspan om bankbedrog te pleeg nie.
Nuwe navorsing deur Sabric wys dat meer as die helfte van die bruto verlies weens misdaad in die bankbedryf aanlyn plaasvind.
"Bruto verlies" is 'n term wat verwys na die totale verlies vir die kliënt sowel as die bank. Derhalwe sluit dit gevalle in waar die bank die kliënt se geld terugbetaal het.
Hoewel uitvissingsboodskappe welbekend is, is baie Suid-Afrikaners nie bewus van sogenaamde vishing en smishing nie, waarsku Sabric.
Wat is die verskil tussen phishing, vishing en smishing?
Phishing , oftewel uitvissingsboodskappe, is waar 'n persoon 'n e-pos ontvang, skynbaar van 'n regmatige organisasie soos 'n bank, waarin gevra word hy moet sensitiewe inligting "bevestig". Sodra daar op die skakel in die e-pos geklik word, word die persoon na 'n vervalste blad herlei wat nes die ware jakob lyk.
Die doel van phishing is om die gebruiker se aanmeldbesonderhede te bekom.
Vishing is wanneer die bedrieër sy of haar slagoffer bel en hulself voordoen as 'n amptenaar van byvoorbeeld 'n bank of ander diensverskaffer. Die boef manipuleer die slagoffer om vertroulike inligting te openbaar.
Dié besonderhede word dan gebruik om die slagoffer te bedrieg of te besteel.
Smishing verwys na sogenaamde SMS-phishing. Dit is wanneer 'n bedrieër sy slagoffer probeer paai om vertroulike inligting per SMS te verskaf.
Dit is ook wanneer 'n skelm sy slagoffer paai om op 'n skakel in 'n SMS te kliek wat dan indringerware op sy selfoon aflaai. - Fin24
Hoe kan ek keer dat ek 'n slagoffer van kubermisdaad word?
Sabric gee die volgende wenke om jouself teen hierdie tipes misdaad te beskerm:
Maak altyd seker dit is jou bank of ander instansie se amptelike webwerf voordat jy enige vertroulike inligting invoer.
Maak seker die webwerf word beveilig teen kuberaanvalle deur te let of daar 'n klein groen slot langs die adresbalkie is.